A4-0014/99

Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle: Vuoteen 2000 liittyvät tietokoneongelmat (KOM(98)0102 - C4-0233/98)

Euroopan parlamentti, joka

- ottaa huomioon komission tiedonannon (KOM(98)0102 - C4-0233/98),

- ottaa huomioon komission tiedonannon EU:n edistymisestä vuoden 2000 ongelmien käsittelyssä (KOM(98)0593),

- ottaa huomioon McCartinin päätöslauselmaesityksen vuoteen 2000 liittyvistä tietokoneongelmista (B4-0693/98),

- ottaa huomioon komission laatiman tai täydentämän tiedotusaineiston World Wide Web -sivustolla ((http://www.ispo.cec.be/y2keuro/year2000.htm.)), OECD:n selvityksen «Vuoteen 2000 liittyvät ongelmat, seuraukset ja toimet» ja Euroopan parlamentin tutkimuksesta vastaavan pääosaston vuoteen 2000 liittyviä tietokoneongelmia käsittelevän työasiakirjan,

- ottaa huomioon Birminghamissa järjestetyn G8-maiden ryhmän huippukokouksessa tehdyt päätelmät ((Birminghamissä 15. - 17. toukokuuta 1998 pidetyn huippukokouksen loppukommunikean 25 kohta.)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0014/99),

A. katsoo, että vaikka vuoden 2000 jälkeisten päivämäärien virheellisestä käsittelystä aiheutuvien ongelmien riskiä ei voida arvioida tarkkaan, tätä riskiä ei pitäisi kuitenkaan aliarvioida,

B. ottaa huomioon, että valmistautumisen aste vaihtelee suuresti eri jäsenvaltioiden ja eri alojen välillä,

C. ottaa huomioon, että päävastuu asianmukaisten ratkaisujen löytämisestä on lähinnä yrityksillä ja julkishallinnolla, sillä tapa lyhentää vuosilukua merkitsevien merkkijonojen pituutta päivämääräkentissä ei johdu aina laiminlyönneistä tai ohjelmoijien kaukokatseisuuden puutteesta tai jostain ennakoimattomasta syystä, vaan usein syynä ovat aikana, jolloin muisti ja tallennustila oli kallista, tehdyt taloudelliset päätökset, joiden seurauksien korjaamista ei tule rahoittaa julkisista varoista,

D. katsoo kuitenkin, että pk-yritykset, jotka tekevät yleensä vain lyhyen tähtäimen suunnitelmia ja ovat vailla teknistä erityisasiantuntemusta, saattavat tarvita apua; katsoo, että ne on saatava tietoisiksi ongelman mahdollisista seurauksista ja niitä on neuvottava ongelman ratkaisussa,

E. ottaa huomioon, että sen riskin lisäksi, että häiriöillä on kenties kielteisiä yhteiskunnallisia seurauksia, ne vaikuttavat kielteisesti myös talouteen erityisesti infrastruktuurin avainaloilla, minkä vuoksi hallitusten on ryhdyttävä toimiin riskien minimoimiseksi,

F. katsoo, että Itä-Euroopan ja Venäjän viranomaiset eivät ole juurikaan ryhtyneet ratkaisemaan vuoteen 2000 liittyviä ongelmia ydinenergian alalla, mikä saattaa merkitä vakavaa uhkaa Euroopan turvallisuudelle ja johtaa valtaviin maailmanlaajuisiin vahinkoihin;

1. Antaa yleisen hyväksyntänsä komission tiedonannon sisällölle;

2. Pitää myönteisinä toimia, joita komissio on toteuttanut tehdäkseen jäsenvaltiot ja yritykset tietoisiksi tarpeesta toteuttaa välttämättömiä valmistelevia toimenpiteitä, mutta on kuitenkin yhä erittäin huolissaan joidenkin jäsenvaltioiden edistymisen tasosta vuoteen 2000 liittyvien ongelmien käsittelyssä ja valtioiden välisen yhteistyön puutteesta elintärkeillä aloilla, kuten energia-, televiestintä- ja kuljetusaloilla;

3. Antaa tunnustusta EU:n toimielimille siitä, että ne ovat edistyneet omien järjestelmiensä korjaamisessa, mutta toivoisi saavansa toimielinten valmiutta koskevan kertomuksen; katsoo, että parhaiden käytäntöjen mukaisesti tähän kertomukseen pitäisi sisällyttää jonkinlainen riippumaton arviointi sekä toimielinten välistä yhteistyötä ja sulautettuja järjestelmiä koskevat näkökohdat;

4. Suosittaa, että jäsenvaltiot ja komissio varmistavat, erityisesti pk-yrityksiä ajatellen, että tunnettuja ongelmia ja parhaita käytäntöjä koskevaa tietoa on saatavilla ja että tällaisen tiedon olemassaolosta ollaan tietoisia;

5. Pahoittelee, että vuoteen 2000 liittyvästä tietokoneongelmasta aiheutuviin tuotteiden ja palveluiden puutteisiin valmistautumattomille kuluttajille ja kansalaisille suunnattuihin tiedotuskampanjoihin on kiinnitetty vain vähän huomiota; kehottaa komissiota ja jäsenvaltioita tämän vuoksi käynnistämään toimia kuluttajien tietoisuuden lisäämiseksi;

6. Tunnustaa, että sekä vuoteen 2000 liittyvä tietokoneongelma että euron käyttöönotto ovat merkittäviä ongelmia, ja muistuttaa niiden olevan mukauttamisvaatimuksiltaan erilaisia, joten ne vaativat erilliset testaukset, ja että lukuisat teolliset ja tekniset järjestelmät vaativat erityisiä toimenpiteitä;

7. Suosittaa, että laiteohjelmistoihin ja sulautettuihin ohjelmistoihin kiinnitetään erityistä huomiota, sillä niiden mukauttaminen edellyttää nykyiseen laitteistoon tehtäviä korjauksia tai laitteiston korvaamista;

8. Palauttaa mieliin, että yritysten ja niiden alihankkijoiden, asiakkaiden, rahoitusvälikäsien jne. välinen toiminta saattaa johtaa virheellisen tai häiriötä aiheuttavan tiedon viemiseen muutoin asianmukaisesti toimiviin järjestelmiin, mikä edellyttää yritysten välistä yhteistyötä tiedonvaihdossa ja testauksessa;

9. Pitää ehdottoman välttämättömänä, että kaikilla organisaatioilla, mukaan lukien jo ohjelmistonsa ja laitteistonsa tarkastaneet organisaatiot, on valmiussuunnitelma odottamattomista ongelmista selviytymiseksi, erityisesti ratkaisevan tärkeillä infrastruktuurin (televiestintä, energia, kuljetukset) ja rahoituspalveluiden aloilla; muistuttaa, että kaiken korjaamiseen ei ole riittävästi aikaa, ja odottaa yritysten ja valtioiden tiukasti priorisoivan asioita sen varmistamiseksi, että tärkeimmistä palveluista huolehditaan päivämäärän muuttamisen aikana;

10. Katsoo, että mitään olosuhteita ei voida etenkään kuluttajien suhteen pitää ylivoimaisena esteenä, ellei tarkastusta ja valmiussuunnitelmaa ole pantu täytäntöön;

11. On huolestunut saatavilla olevan tiedon puutteesta energiatuotannon (erityisesti ydinenergian), kuljetusten ja jakelun aloilla;

12. Korostaa tarvetta lisätä unionin rajat ylittävää testausta ja kansainvälistä yhteistyötä aloilla ja järjestelmissä, jotka voivat olla alttiita vuoteen 2000 liittyvän tietokoneongelman aiheuttamille järjestelmien romahtamisille (esim. lentoliikenne ja ydinvoimalat) ja siten aiheuttaa unionin kansalaisille vakavia normaalista poikkeavia terveysriskejä;

13. Pyytää komissiota harkitsemaan EU:lle ulkoisista rajat ylittävistä palveluista riippuvaisuudesta aiheutuvia riskejä sekä riskejä, jotka saattavat aiheutua Itä-Euroopan maiden ja Venäjän ydinenergia-alalla vuoden 2000 ongelmien seurauksena mahdollisesti tapahtuvien suuronnettomuuksien rajat ylittävistä vaikutuksista, ja laatimaan tätä varten valmiussuunnitelman, johon tilanteen vakavuudesta tiedottamisen lisäksi sisältyy myös taloudellisen tuen antaminen asianomaisille viranomaisille Itä-Euroopassa ja Venäjällä;

14. On huolestunut siitä, että komissiossa tai neuvostossa ei ole hätäjärjestelmää vuoteen 2000 liittyvään tietokoneongelmaan EU:n lainkäyttöalueilla, erityisesti yhtenäismarkkinoita ja Euroopan laajuisia verkkoja koskevilla alueilla, liittyvien mahdollisten tapahtumien varalta;

15. Suosittaa yleisesti, että kaikkiin ehdotuksiin, jotka koskevat EU:n lainsäädäntöä tai osallistumista sellaisiin ohjelmiin, joilla on huomattavia vaikutuksia tietotekniikkaan, sisältyisi arviointi siitä, miten vuoteen 2000 liittyvä tietokoneongelma on otettu niissä huomioon, ja että niillä aloilla, joilla on huomattavasti vaikutuksia tietotekniikkaan, on harkittava näiden asioiden lykkäämistä vuosituhannen vaihteen yli, jos se suinkin on mahdollista;

16. Pyytää komissiota selventämään, missä määrin kuluttajat voivat vedota puutteellisia palveluita, tuotteiden turvallisuutta ja vastuuvelvollisuutta koskeviin direktiiveihin vuoteen 2000 liittyvän tietokoneongelman yhteydessä;

17. Toteaa, että tiedonannossa viitataan ongelman turvallisuusnäkökohtiin, ja että nämä saattavat vaikuttaa työntekijöihin, suureen yleisöön ja kuluttajiin; kehottaa komissiota aloittamaan neuvottelut jäsenvaltioiden toimivaltaisten viranomaisten kanssa sen varmistamiseksi, että näihin näkökohtiin kiinnitetään huomiota sen mukaisesti, mitä yhteisön lainsäädännössä määrätään työntekijöiden ja suuren yleisön terveydestä ja turvallisuudesta;

18. Pyytää komissiota, vuoteen 2000 liittyvien yhteiskunnallisten ja taloudellisten ongelmien seuraukset huomioon ottaen, ja koska julkisviranomaisilla on luontaiset velvollisuudet taata henkilöiden ja tavaroiden turvallisuus sekä julkisten palvelujen ja peruspalveluiden jatkuvuus, kehottamaan jäsenvaltioita toteuttamaan toimenpiteitä, erityisesti

- kiihdyttämään valmisteluja ja laatimaan valmiussuunnitelmia välttämättömien julkisten palvelujen takaamiseksi

- perustamaan erityisiä koordinointielimiä ja ohjelmia asiaa koskevan tietoisuuden lisäämiseksi, tiedonvaihdon helpottamiseksi ja edistymisen seuraamiseksi

- kannustamaan yrityksiä osallistumaan kansainvälisiin sopimuksiin avainalueilla, joilla rajat ylittävä toiminta on oleellisen tärkeätä, kuten ilmailu, televiestintä, energia ja rahoitus

- harkitsemaan menettelytapoihin liittyviä käytännön vaihtoehtoja yritysten auttamiseksi selviytymään vuoteen 2000 liittyvästä tietokoneongelmasta

- lisäämään tiedon julkisuutta, missä sitä ei vielä ole tehty, antamalla tietoja omasta valmistautumisesta sekä vaatimalla pörssinoteeratuilta yrityksiltä tietoja näiden vuoden 2000 ongelmiin liittyvistä arvioiduista kustannuksista ja valmiudesta

- osallistumaan kehitysmaita koskeviin ohjelmiin, kuten Maailmanpankin ja Yhdistyneiden kansakuntien käynnistämiin ohjelmiin

- parantamaan kansainvälistä yhteistyötä ja tietojen vaihtoa ydinenergian alalla, mitä kautta saadaan parempi selvyys alan tilanteesta ja missä muun muassa WANO:lla, OECD:llä ja kansainvälisellä atomienergiajärjestöllä voisi olla merkittävä tehtävä

- käyttämään vaikutusvaltaansa niiden jäsenvaltioiden suhteen, jotka eivät ole ryhtyneet riittäviin toimiin, jotta ne suhtautuisivat ongelmaan entistä vakavammin; EU:n on pyrittävä antamaan lisäarvoa vuoteen 2000 liittyvää tietokoneongelmaa koskeville ponnistuksilleen, ei vain kopioimaan tai korvaamaan olemassaolevia aloitteita;

19. Kehottaa komissiota tiedottamaan Euroopan parlamentille joka kolmas kuukausi vuosituhannen vaihteeseen asti vuoden 2000 ongelmien käsittelyn edistymisestä EU:ssa,

20. Kehottaa puhemiestään välittämään tämän päätöslauselman komissiolle, neuvostolle, talous- ja sosiaalikomitealle sekä alueiden komitealle.